b'\n_START_ARTICLE_\nVictor Borge\n_START_SECTION_\n\xc5\xbdivljenjepis\n_START_PARAGRAPH_\nRodil se je leta 1909 v K\xc3\xb8benhavnu, v judovski dru\xc5\xbeini. Njegova star\xc5\xa1a Bernhard in Frederikke Rosenbaum sta bila oba glasbenika v Danskem kraljevem orkestru. \xc5\xbde v ranem otro\xc5\xa1tvu je za\xc4\x8del igrati klavir in dosegel velike uspehe. Leta 1918 je zaradi svoje nadarjenosti prejel \xc5\xa1tipendijo Danske kraljeve akademije za glasbo. V naslednjih letih je veliko koncertiral po Evropi._NEWLINE_Med 2. svetovno vojno je emigriral v Zdru\xc5\xbeene dr\xc5\xbeave Amerike, kjer si je nadel psevdonim Victor Borge. Delati je za\xc4\x8del na radiu Rudy Vallee, vendar je hitro napredoval in leta 1942 prejel nagrado za najbolj\xc5\xa1ega radijskega glasbenika. V naslednjih letih je tudi vodil The Victor Borge Show pri televizijski hi\xc5\xa1i NBC. Tam je razvil svoj komi\xc4\x8den slog interpretacije znanih del klasi\xc4\x8dnih skladateljev. Njegova komi\xc4\x8dna predstava Comedy in Music je dosegla neverjeten uspeh, saj je bila med letoma 1953 in 1956 uprizorjena kar 849-krat in bila tako vpisana v Guinnessovo knjigo rekordov. Nastopal je po veliko znanih glasbenih ustanovah, med drugim je bil tudi gost v otro\xc5\xa1ki oddaji The Muppet Show._NEWLINE_Victor Borge je z nastopanjem nadaljeval vse do svojih zadnjih dni, ko je nastopal po 60-krat na leto. Umrl je leta 2000, ravno po povratku s svojega zadnjega koncerta na Danskem.'